लघुकथा को एक बड़ा खतरा रहा है आत्ममुग्धता से। कई रचनाकार अपनी सीमा और सामर्थ्य को पहचानकर आत्ममुग्धता की स्थिति मे बने रहते हैं। यह मानते हुए कि जो उन्होंने लिखा, वही सर्वश्रेष्ठ है। ये वे लोग है, जो दूसरों का श्रेष्ठ लिखा न पढ़ते हैं, न आत्म–विश्लेषण करते हैं। लघुकथा लेखक में आत्म–समीक्षा का, आत्म–परीक्षण का माद्दा होना चाहिए देखना चाहिए कि बात बन रही है अथवा नहीं? स्वयं अपने अंदर आलोचक पैदा करना चाहिए, जो देखे कि उसने जो लिखा है, वह साहित्य की तराजू पर ठीक बैठता है या नहीं, कसौटी पर खरा उतरता है या नहीं, उसमें कुछ नया और अलग है या नहीं? बदलते यथार्थ के साथ रचनात्मक स्वरूप को सामने लाने के लिए लघुकथा लेखक को उसके रूपात्मक स्वरूप में भी बदलाव लाना होगा।